ગયા વર્ષે ગુજરાતના કેટલાક વિસ્તારોમાં જળપ્રલય જેવી સ્થિતિ સર્જાઈ હતી, તેમ છતાં ઉનાળો બેસે તે પહેલાથી ગુજરાતમાં પાણીની સમસ્યા, એ સળગતો પ્રશ્ન બની ગઈ છે. દુર્ભાગ્યની વાત એ છે કે ગુજરાતની જીવાદોરી સમાન નર્મદા નદીનાં નીર તળિયે બેસી ગયા છે, એટલે સરકારે આવનારા પાણીની અછતના સંકટે મોરચો માંડવો પડશે. રજૂ થયેલા બજેટમાં પાણી પુરવઠા અને ભૂગર્ભ ગટર પરિયોજના અંતર્ગત શહેરોને પણ ગ્રીન, કલીન અને એન્વાયર્મેન્ટ, ફ્રેન્ડલી બનાવવાનું આયોજન કરવામાં આવ્યું છે. ભૂગર્ભના પાણીને રિસાઈકલ કરીને તેનો ઉપયોગ ઉધોગો, કારખાનાઓ, બાગબગીચા તેમ જ બાંધકામ ક્ષેત્રે થઈ શકે તે માટે સુએઝ ટ્રીટમેન્ટ પ્લાન્ટ કાર્યરત કરવાની યોજના લાગુ કરાશે.